Razbijene prozore, ostatke stakla i tragove baklje po zidovima ostavili su iz sebe huligani koji su jučer oko 22 sata upali u Studentski dom Stjepan Radić. Počeli su tako već sinoć neredi zbog današnjeg derbija između Dinama i Hajduka koji je proglašen utakmicom visokog rizika.

Skupina navijača Dinama, prema opisu svjedoka, došla je na ‘Savu’ s bakljama u potrazi za potencijalnim navijačima Hajduka, odnosno studentima koji tamo žive.

– Studenti su većinom bili u svojim sobama, odjednom su huligani ušli u dom i počeli s napadom – prepričavaju stanari 9. paviljona gdje je potom došlo do sukoba između dvije grupe.

Većina je napadača, kako doznajemo, isprva pobjegla. Ipak, jednog od njih, 29-godišnjaka koji je završio ozlijeđen, zaštitar je zadržao do dolaska policije koja je potom našla i privela ostale.

– Fizički se sukobilo više osoba koje su dovedene u službene prostorije na kriminalističko istraživanje – rekli su u policiji potvrdivši intervenciju u Domu.

Ružica Rajšić, pomoćnica ravnatelja Studentskog centra za smještaj, također je potvrdila je da je došlo do nereda zbog napada huligana. Napominje kako se radilo o osobama od 30-ak godina koje su došli napasti studente.

– Materijalna šteta srećom nije velika, oko 500 kuna, jer su brzo došli zaštitari koji su pozvali i policiju - poručuje Rajšić te napominje kako je praksa da se u vrijeme rizičnih utakmica pojačava zaštitarski nadzor oko Studentskih domova, budući da su često meta napada. Istaknula je i kako jutros stanje u Domu mirno, ali da će zbog sinoćnjih događaja nadzor dodatno pojačati.